**PRESSEMEDDELELSE**

**Norden går sammen om bæredygtigt byggeri**

*Med det fælles arbejdsprogram Nordic Sustainable Construction 2025–2027 fortsætter de nordiske lande samarbejdet om at gøre byggeriet grønnere, mere cirkulært og digitalt – og styrke den fælles nordiske grønne stemme i EU.*

14 August 2025 – Bygge- og anlægssektoren er det tredjestørste industrielle økosystem i EU og tegner sig for 50 % af ressourceudvindingen, 35 % af EU's affaldsproduktion og bidrager negativt til udledningen af CO₂. De nordiske lande har siden 2021 samarbejdet om at minimere de negative påvirkninger på klima og miljø fra byggeriet. Resultaterne fra det samarbejde bygger Nordisk Ministerråd nu ovenpå, ved at iværksætter programmet Nordic Sustainable Construction 2025–2027, som skal understøtte byggebranchens grønne omstilling.

Programmet skal styrke samarbejde og udvekslingen af viden mellem myndigheder, industri og eksperter i hele Norden. Dermed skal programmet bidrage til at realisere visionen for Norden, som verdens mest bæredygtige og integrerede region inden 2030.

**Programmet har fokus på:**

* **Klima:** Harmonisering af livscyklusvurderinger (LCA), lavemissionsløsninger og klimatilpasning
* **Cirkularitet:** Bedre udnyttelse af eksisterende kvadratmeter, genbrug af byggematerialer og kompetenceudvikling
* **Digitalisering:** Understøttelse af datadrevne og digitale løsninger i byggeriet
* **EU-fokus:** Analyse og bidrag til kommende EU-reguleringer inden for det byggede miljø med nordisk input

Det er Island der leder initiativerne på klimaområdet, Sverige koordinerer det fælles EU-fokus, mens Danmarks står for cirkularitet og driver det fælles sekretariat, som skal sikre koordineringen på tværs mv.

Alle initiativerne gennemføres i tæt samarbejde mellem de nordiske bygge- og boligmyndigheder, eksperter og udførende.

Målet er at levere konkrete værktøjer og viden, der understøtter bæredygtige løsninger i byggeriet, fx:

* Forslag til effektiv regulering af bygningers klimapåvirkning
* Forslag til regulering der kan øge udnyttelsen af eksisterende kvadratmeter
* Fælles nordiske metoder til vurdering af genbrugsmaterialer til byggeri
* Udbredelse af undervisningsmaterialet på læringsplatformen Skills4Reuse.com
* Øget nordisk indflydelse på EUs byggepolitik

**Baggrund**

Initiativet udspringer af Nordisk Ministerråds beslutning i 2018 om at ensrette nye bygningsreguleringer og af de nordiske statsministres fælles vision fra 2019 om at gøre Norden til verdens mest bæredygtige region. I juni 2025 blev det besluttet at videreføre programmet frem til 2027.

*Læs mere om samarbejdet og find værktøjer og resultater fra første fase i Toolbox for Future-Proof Construction:* [www.nordicsustainableconstruction.com](http://www.nordicsustainableconstruction.com)

Kontaktperson: Helle Redder Momsen, Sekretariatsleder i Nordic Sustainable Construction. Email: heremo@sbst.dk, telefon: 29635239.